Ivan Golian

Ing. Ivan Golian, CSc. (* 31. január 1964), je slovenský manažér, do roku 2020 riaditeľ Úseku informačných systémov a sietí, zástupca generálneho riaditeľa a člen predstavenstva slovenskej telekomunikačnej spoločnosti Orange Slovensko. Ivan Golian sa v roku 2011 stal v ankete ekonomického týždenník Trend Manažérom roka 2011.

V rokoch 19821987 absolvoval štúdium na Slovenskej technickej univerzite v Bratislave. Do roku 1995 pôsobil na Katedre aplikovanej informatiky a automatizácie STU v Bratislave ako odborný asistent, kde zároveň získal titul kandidát vied. Od roku 1993 striedavo pôsobil na KIHO Gent Belgicko na Katedre elektroniky a automatizácie.

Od roku 1995 pracoval pre americkú spoločnosť Digital Equipment Corporation. V roku 1997 prišiel do spoločnosti Globtel na pozíciu riaditeľa Úseku informačných systémov, od roku 2003 pracoval na pozícii COO, a v roku 2005 sa stal zástupcom generálneho riaditeľa. V rokoch 20002002 bol členom dozornej rady spoločnosti Globtel/Orange. V rokoch 2001 – 2002 bol členom “Orange manažement rozvojového centra”, kde viedol medzinárodný tím pre rozvoj manažérskych zručností v krajinách Slovensko, Egypt,  Dominikánska republika, Rumunsko, Libanon. 

Od roku 2006 pôsobil vo VÚB banke ako člen predstavenstva a vrchným riaditeľom úseku Prevádzka a IT. Bol zodpovedný za Odbory: Vývoj IT, Prevádzka IT, Platobný styk, Back Office a Riadenie peňažného obehu. 

V roku 2009 sa vrátil do spoločnosti Orange, kde nastúpil ako riaditeľ Úseku informačných systémov a sietí, člen predstavenstva a opätovne zástupca generálneho riaditeľa. Od roku 2009 bol členom Európskeho technologického Boardu spoločnosti Orange (Francúzsko, Holandsko, Švajčiarsko, Španielsko, Begicko, Polsko, Rumunsko a Slovensko), kde participoval na kľúčových rozhodnutiach spoločnosti v technických a technologických oblastiach a prevádzkového modelu európskych pobočiek spoločnosti. V spoločnosti Orange pôsobil až do roku 2020.

V súčasnosti pôsobí ako ICT, IoT, AI, Innovation konzultant a zástupca predsedníčky Zboru poradcov predsedu vlády a poradca predsedu vlády pre digitalizáciu. Príležitostne prednáša na FIIT STU v rámci predmetu Bezdrôtové komunikačné systémy.

Referencie

Externé odkazy 
 businessweek.com

Slovenskí podnikatelia
Slovenskí manažéri
Absolventi Slovenskej technickej univerzity v Bratislave
Vyučujúci na Fakulte informatiky a informačných technológií Slovenskej technickej univerzity v Bratislave